b'\n_START_ARTICLE_\nKebarie\n_START_SECTION_\nVsebina\n_START_PARAGRAPH_\nMladinski roman z naslovom Kebarie je poimenovan po glavni junakinji Kebarie. Deklica Kedi, tako so jo poimenovali njeni doma\xc4\x8di, \xc5\xbeivi v romskem naselju in je zelo navezana na svojega dadeta (romski izraz za o\xc4\x8deta). Ta ji predstavlja nekak\xc5\xa1en simbol pravi\xc4\x8dnosti in ji daje ob\xc4\x8dutek topline, zaupanja in o\xc4\x8detovske ljubezni._NEWLINE_V romskem jeziku Kedi pomeni brati. Deklica bere teko\xc4\x8de, kar pa za njene dru\xc5\xbeinske \xc4\x8dlane ne velja. Je zelo razigrana, polna domi\xc5\xa1ljije, strpna do svojih so\xc5\xa1olcev in zgovorna. Rada pove svoje mnenje ne glede na posledice, ki sledijo. V zgodbi nastopajo \xc5\xa1e njeni so\xc5\xa1olci: Ur\xc5\xa1ka, \xc5\xa0pela, Ula, Frelih, Alja\xc5\xbe ter u\xc4\x8diteljica Erika. Njen romski prijatelj Pu\xc5\xbeo rad ri\xc5\xa1e, zato si \xc5\xbeeli postati slikar. Kebi verjame v pravljice, ki ji jih je o\xc4\x8de pripovedoval vsak ve\xc4\x8der. Te\xc5\xbeko sprejme dejstvo, da o\xc4\x8deta ni in da tudi njenega princa na belem konju nikoli ne bo. Te\xc5\xbeko razume, kako je o\xc4\x8de pripovedoval pravljice, \xc4\x8deprav ni znal brati. Ko ji mama pove, da je o\xc4\x8de v zaporu, prestra\xc5\xa1ena razmi\xc5\xa1lja, da so v zaporu\xc2\xa0\xc2\xbblopovi, pijanci in cigani\xc2\xab. Slepo prepri\xc4\x8danje, da so na svetu samo dobri ljudje, zlomi neprijeten dogodek, ki se zgodi, ko se romske deklice nama\xc5\xbeejo z zemljo in se igrajo\xc2\xa0\xc2\xbbumazane ciganke\xc2\xab. \xc5\xbdalost in misel na o\xc4\x8deta omili brat Arhim, ko se vrne domov in obljubi, da bo skrbel za dru\xc5\xbeino._NEWLINE_Zgodba zajema triindvajset dni, ki so ozna\xc4\x8deni z besedo slovenskega in romskega jezika (npr. ponedeljek/pondiljak, sreda/srida ...). Odvija se v \xc5\xa1oli, doma v romskem naselju ter na domu Kedinega so\xc5\xa1olca Freliha.\n_START_SECTION_\nZbirka\n_START_PARAGRAPH_\nZbirka Prva z(o)renja; (izdana pri zalo\xc5\xbebi Mi\xc5\xa1)\n_START_SECTION_\nOcene in nagrade\n_START_PARAGRAPH_\nKnjiga je prejela znak za kakovost otro\xc5\xa1kih in mladinskih knjig zlata hru\xc5\xa1ka, ki jo podeljuje Pionirska - center za mladinsko knji\xc5\xbeevnost in knji\xc5\xbeni\xc4\x8darstvo pri Mestni knji\xc5\xbenici Ljubljana._NEWLINE_Avtorica je leta 2013 za roman prejela tudi nagrado desetnica.'